Kui aga soovite seda olulist päeva jagada oma kõige kallimatega, siis võiks korraldada hõbe- või kuldpulma tähistamiseks suurejoonelise peo. Peo  planeerimist tuleks alustada külaliste valikust - keda kutsuda ning kui suur pidu on üldse plaanis  korraldada? Kui külaliste nimekiri valmis, tuleks hakata mõtlema sellele, kus ja millal tähistamine võiks toimuda.    Seejärel tuleks laiali saata kutsed, mis sisaldaksid järgmist infot: kus pidu toimub, millal pidu toimub ning kui plaanis on korraldada teemapidu, siis kindlasti ka lisainformatsioon selle kohta. Kui paari sooviks on korraldada meeleolukas pidu, kus tantsida, kuulata elavat muusikat  ning lõbutseda, siis oleks kõige paremaks variandiks rentida mõni peosaal. Kui on aga soov olla veidi rahulikumalt, siis sobiks ka õhtusöök mõnes meeldivas restoranis. Et iga peokülaline saaks õnneliku paari tegemistest osa, võiks näiteks korraldajapaar valmistada peo õhtuks põneva slaidishow piltidest, mis kirjeldavad paari elu ning tähtsamaid juhtumisi läbi aastate. Või hoopis viktoriini peokülalistele, mille kõik küsimused puudutavad korraldajapaari ning võitjaks osutub see, kes neid kõige paremini tunneb.  Lähedased võiksid paarikest millegi meeldivaga üllatada, kinkides neile näiteks romantilise puhkusereisi kahele. Või hoopis lasta teha käejäljend armunute kätest, mis jääks erilist sündmust alatiseks meenutama. Kindlasti oleks südamlik kingitus ka fotoalbum, kus iga pildi juurde on mõeldud lõbus paarikest iseloomustav tekstike. Üritusele võiks olla kutsutud  esinema ka mõni bänd, millega on seotud paarikese mälestused. Nii on romantiliselt nostalgilist õhkkonda üsna kerge luua. Mõni lähedasem peokülaline võiks valmistada ette ka paarikesest mõne loo, mis kirjeldaks neid läbi aastate. Igavesti kestva armastuse sümbolina võiks paar istutada puu.  Hõbe- ning kuldpulmade tähistamise puhul ei ole kõige olulisem peo toimumiskoht, vaid pigem selle ürituse sisu. Eelkõige on selle ürituse eesmärgiks tähistada õnnelikke koosveedetud aastaid ning jagada seda rõõmu ka oma  lähedaste inimestega - jagatud rõõm on ju kaks korda suurem rõõm.    Autor: Kristiine Saat